የሰብዓዊ መብት ኮሚሽነሩ ከአገር አቀፍ የፖለቲካ ፓርቲዎች ጋር  ተወያዩ
የተባበሩት መንግስታት ድርጅት ከፍተኛ የሰብዓዊ መብት ኮሚሽነር ዘይድ ራድ አል ሁሴን ከአገር አቀፍ የፖለቲካ ፓርቲዎች ጋር ተወያይተዋል ።የሰብዓዊ መብት ኮሚሽነሩ ከ11 የፖለቲካ ፓርቲዎች ጋር በተለያዩ አጀንዳዎች ላይ ውይይት  አድርገዋል ፡፡የፖለቲካ ፓርቲዎቹ በኢትዮጵያ የሰብዓዊ መብት ጉዳዮች ጉድለቶች መኖራቸውን ገልጸውላቸዋል።የአገሪቷ ህገ-መንግስት ለሰብዓዊ መብት ትልቅ ሥፍራ የሚሠጠው መሆኑን የፖለቲካ ፓርቲዎቹ  ጠቅሰው አተገባበር ላይ ግን ጉድለቶች አሉ ብለዋል፡፡ የመንግስታቱ ድርጅት የኢትዮጵያን ሰብዓዊ መብት ኮሚሽን አቅምና ገለልተኝነት ለማጎልበት ድጋፍ እንዲያደርግም ጠይቀዋል።ገዥው ፓርቲ በአሁኑ ወቅት ችግሮችን በመቀራረብ ለመፍታት ፍቃደኛ ሆኖ የድርድር ሂደት መጀመሩን በጎ ጅምር ሲሉ ፓርቲዎቹ ገልፀውታል።  ህገ-መንግስቱ ለዜጎች የሠጠውን ሙሉ የሰብዓዊ መብት ዋስትና በገዥው ፓርቲ የተጠበቀ መሆኑን ጠቅሰው ሆኖም የአገሪቷ ዴሞክራሲ ታዳጊ በመሆኑ የአፈፃፀም ክፍቶች መኖራቸውን አብራርተዋል።ችግሮችን ለመፍታት ከችግሩ እየተማረና በሂደት እያስተካከለ የዳበረ ዴሞክራሲ ለመገንባት እየሰራ መሆኑንም ለኮሚሽነሩ አስረድተዋል።ኮሚሽነር ዘይድ ራድ በበኩላቸው የሚስተዋሉት ችግሮች የሚፈቱት በኢትዮጵያውያን መሆኑን ገልፀው ከፓርቲዎቹ የቀረቡላቸውን ጥያቄዎችና አስተያየታቸውን አስመልክተው በጉብኝታቸው ማጠቃለያ መግለጫ እንደሚሰጡ ተናግረዋል።በውይይቱ ሰማያዊ ፓርቲ፣ ኢዴፓ፣ አንድነት፣ ቅንጅት፣ መኢአድ፣ አትፓ፣ ኢዴህ፣ ኢፍዴኃግ፣ መኦህዴፓ፣ ኢራፓ እና ገዥው ፓርቲ ተሳትፈዋል። 